Document ID: 32014R0566

NEUVOSTON ASETUS (EU) N:o 566/2014,
annettu 26 päivänä toukokuuta 2014,
asetuksen (EY) N:o 617/2007 muuttamisesta kymmenennen ja yhdennentoista EKR:n välisen siirtymäkauden soveltamisen osalta yhdennentoista EKR:n sisäisen sopimuksen voimaantuloon saakka
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon Afrikan, Karibian ja Tyynenmeren valtioiden (AKT) ryhmän jäsenten sekä Euroopan yhteisön ja sen jäsenvaltioiden välillä allekirjoitetun kumppanuussopimuksen (1), sellaisena kuin se on viimeksi muutettuna, jäljempänä ’AKT-EU-kumppanuussopimus’.
ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008-2013 koskevaan monivuotiseen rahoituskehykseen perustuvan yhteisön avun rahoituksesta AKT-EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille (2), jäljempänä ’sisäinen sopimus’, ja erityisesti sen 10 artiklan 1 kohdan,
ottaa huomioon Euroopan komission ehdotuksen,
ottaa huomioon Euroopan investointipankin lausunnon,
sekä katsoo seuraavaa:
(1)
Neuvoston päätöksellä 2013/759/EU (3) vahvistettiin Euroopan kehitysrahaston (EKR) hallinnointia koskevat siirtymätoimenpiteet, jäljempänä ’siirtymävaiheen rahoitusjärjestely’, sen varmistamiseksi, että varoja on saatavilla Afrikan, Karibian ja Tyynenmeren valtioiden sekä merentakaisten maiden ja alueiden kanssa tehtävää yhteistyötä sekä tukimenoja varten 1 päivästä tammikuuta 2014 yhdennentoista EKR:n voimaantuloon saakka.
(2)
Neuvoston asetusta (EY) N:o 617/2007 (4) on tarpeen muuttaa siirtymävaiheen rahoitusjärjestelyn komission suorittaman toiminnan ja rahoituksen hallinnoinnin osalta kymmenennen ja yhdennentoista EKR:n välisellä siirtymäkaudella yhdennentoista EKR:n sisäisen sopimuksen ja täytäntöönpanoasetuksen voimaantuloon saakka.
(3)
On aiheellista muuttaa samalla tavoin investointikehyksen toiminnan ja rahoituksen hallinnointia koskevia täytäntöönpanosääntöjä kyseisellä siirtymäkaudella.
(4)
Euroopan ulkosuhdehallinnon organisaatiosta ja toiminnasta säädetään neuvoston päätöksessä 2010/427/EU (5).
(5)
Asetus (EY) N:o 617/2007 olisi näin ollen muutettava vastaavasti,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 617/2007 1-16 artikla korvataan tämän asetuksen liitteen mukaisesti kymmenennen ja yhdennentoista EKR:n välisellä siirtymäkaudella yhdennentoista EKR:n sisäisen sopimuksen voimaantuloon saakka.
2 artikla
Tätä asetusta sovelletaan päätöksen 2010/427/EU mukaisesti.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan yhdennentoista EKR:n täytäntöönpanoasetuksen voimaantuloon saakka.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä toukokuuta 2014.

Labels: 2
5
10
18
15